Labuan

Sejarah

Pulau Labuan asalnya merupakan sebahagian dari Kesultanan Brunei. Pada 1846, ia diserahkan kepada British oleh Sultan Brunei Sultan Omar Ali Saifuddin II setelah British menggunakan pulau itu sebagai tapak operasi menentang lanun. Pada 1848 Labuan telah diisytiharkan sebagai Tanah Jajahan Mahkota British. Kemudian pada 1890, ia ditadbir oleh Borneo Utara. Namun begitu pada 1 Januari 1906 Labuan telah diserahkan kembali kepada British dan menjadi sebahagian daripada Negeri-negeri Selat pada 30 Oktober 1906 bersama-sama Singapura, Melaka dan Pulau Pinang. Sejak era pentadbiran British di Pulau Labuan, Bandar Victoria merupakan pusat pemerintahan dan sosio ekonomi penduduk pulau tersebut. 
Pada Disember 1941 hingga Jun 1945, Labuan telah diperintah oleh Jepun. Labuan telah ditukar namanya menjadi Pulau Maida (前田島 [Maeda-shima])sempena nama Komander tentera Jepun di Borneo Marquis Toshinari Maeda. Selepas pengunduran Jepun dan pentadbiran tentera British tamat, Labuan digabungkan ke dalam Borneo Utara pada 1946. Seterusnya pada 1963 ia bersama-sama Sabah bergabung ke dalam Malaysia.
Labuan dahulunya merupakan kawasan terpinggir dari arus pembangunan. Setelah diisytiharkan sebagai Wilayah Persekutuan pada 1 Februari 1984, kawasan penempatan bagi kaum Kedayan dan Melayu Brunei ini mula menjadi antara destinasi utama kepada pelabur asing untuk berurusniaga terutama sekali setelah Labuan diiktiraf sebagai Pusat Kewangan Pesisir Antarabangsa atau IOFC pada Oktober 1990 (kini dikenali sebagai Pusat Perniagaan dan Kewangan Antarabangsa atau LOFSA).
Peninggalan sejarah zaman silam di Labuan menjadi tarikan pelancong seperti Taman Damai (lokasi Jepun menyerah kalah kepada British), kubur askar asing yang terkorban semasa berperang dengan tentera Jepun di Tanjung Taras dan Taman Burung Eksotik. 
Selain peninggalan sejarah zaman silam, Labuan juga terkenal dengan aktiviti sukan laut peringkat antarabangsa seperti pertandingan memancing laut dalam, jet ski dan kayak mengelilingi Pulau Labuan.
Labuan yang dahulunya didiami oleh nelayan, mula menjadi tumpuan para pelajar dari dalam dan luar labuan berikutan pembukaan Universiti Malaysia Sabah Kampus Antarabangsa Labuan dan Kolej Matrikulasi Labuan.

Politik

Labuan merupakan salah sebuah Wilayah Persekutuan Malaysia. Pulau ini ditadbir oleh Kerajaan Persekutuan melalui Kementerian Wilayah Persekutuan. Perbadanan Labuan yang diketuai oleh seorang Pengerusi adalah pihak berkuasa tempatan yang bertanggungjawab terhadap pembangunan dan pentadbiran Labuan. Labuan mempunyai seorang perwakilan di Dewan Negara dan seorang di Dewan Rakyat. Ahli Dewan Negara bagi Labuan adalah YB Senator Datuk Haji Bashir bin Haji Alias manakala wakil Labuan di Dewan Rakyat adalah YB Datuk Rozman bin Datuk Haji Isli. Secara lazimnya, ahli Dewan Rakyat bagi Labuan akan dilantik sebagai Pengerusi Perbadanan Labuan. Kampung-kampung di Labuan pula di tadbir oleh seramai 27 orang Ketua Kampung yang dilantik oleh Perbadanan Labuan. Secara tradisi, hampir semua ketua-ketua kampung adalah berketurunan Kadayan-Brunei kecuali Ketua Kampung Sungai Keling yang berketurunan Cina. 
Berikut senarai para pentadbir di Labuan:
Gabenor 

27 Nov 1847 - Nov 1852     James Brooke                       (b. 1803 - d. 1868)  

1852 - 1856                Spenser St. John                   (b. 1825 - d. 1910) 
Leftenan Gabenor (pemangku tugas Gabenor)
 
1848 - 1850                William Napier 

1850 - 1856                John Scott                         (b. 1814 - d. 1898) 
Gabenor 

1856 - 1861                George Warren Edwards 

1861 - 1866                Jeremiah Thomas Fitzgerald Callaghan        (b. c.1830 - d. 1881)   
                            
1866 - 1867                Hugh Low                           (b. 1824 - d. 1905)

1867 - 1871                John Pope Hennessy                 (b. 1834 - d. 1891)
 
1871 - 1875                Henry Ernest Gascoyne Bulwer       (b. 1836 - d. 1914) 

9 Aug 1875 - 1879         Herbert Taylor Ussher              (b. 1836 - d. 1880) 

1879 - 1881                Charles Cameron Lees               (b. 1837 - d. 1898)
 
1881 - 1888                Peter Leys 

1888 - 1890                Arthur Shirley Hamilton 

1890 - 1906                Gabenor Borneo Utara

1906 - 1946                Gabenor Negeri-negeri Selat
Timbalan Gabenor 

1906 - 1946                Residen British di Brunei
Residen British 

1907 - 19..                M.S.H. McArthur

Feb 1917 - 1918            Geoffrey Edmund Cator              (b. 1884 - d. 1973)

1918 - 1934                ....

1934 - 1936                A.D. York                          (b. 1907)

1936 - 1940                ....

1940 -  3 Jan 1942         A.H.P. Humphrey                    (b. 1911)
Komander Jepun

3 Jan 1942 - Mar 1945     ....

Mar 1945 - 10 Jun 1945     Hichiro Okuyama 
British Residents

1945 - 16 Sep 1963         ....
Pengerusi Perbadanan Labuan 
 
2001 - 2003                Dato' Othman Mohd Rijal  (b. 1945)
           
2003 - 2008                Dato' Suhaili Abdul Rahman @ Giant (b. 1961)
 
2008 - 2011                Datuk Ahmad Phesal Talib
 
2011 - 2013                Datuk Yusof Mahal
2013 - sekarang            YB Datuk Rozman bin Datuk Haji Isli

Geografi

Wilayah Persekutuan Labuan terletak kira-kira 8km dari persisir pantai pulau Borneo bahagian pantai barat. Pulau Labuan adalah pulau terbesar, manakala ianya mempunyai lima lagi pulau kecil yang lain di sekitarnya iaitu Pulau Papan, Pulau Burong, Pulau Kuraman, Pulau Rusukan Kecil dan Pulau Rusukan Besar.

Senarai hitam syurga cukai OECD

Pada April 2009, atas permintaan Kumpulan 20 negara kaya dan membangun, Organisasi Kerjasama dan Pembangunan Ekonomi (OECD) telah menyenaraihitamkan Labuan sebagai satu dari "syurga bagi rahsia perbankan". Selain Malaysia, OECD juga menyenaraihitamkan Filipina, Costa Rica dan Uruguay. Empat negara ini dinamakan sebagai negara yang paling bawah kerana menolak untuk menerima peraturan baru keterbukaan kewangan seperti bertukar-tukar maklumat mengenai cukai. Namun OECD mengeluarkan Pusat Kewangan Luar Pesisir Labuan dalam senarai hitam syurga cukai yang tidak bekerjasama atau komitmennya untuk bekerjasama dalam memerangi penyalahgunaan pematuhan dalam piawai percukaian cuma beberapa hari kemudian.

Demografi

Komposisi etnik di Labuan pada 2000 ialah Melayu Brunei / Kadayan (60,549 or 77.92%), Murut dan Lun Bawang/Lundayeh (701 or 1.01%) , Cina (12,019 or 15.47%), India (989 or 1.28%), lain lain (4,143 or 5.33%).